發舒州向皖口道中作寄李德叟
作者：黄庭堅
朝代：宋

paragraphs: 黑雲平屋簷，晨夜隔星月。
曉裝商旅前，冰底泥活活。
野人攘畔耕，蹇馬不能滑。
駝裘惜蒙茸，俱落水塘缺。
孤材小蝸舍，乞火乾履襪。
前登極崢嶸，他日飛鳥沒。
寒花委亂草，耐凍鳴風葉。
江形篆平沙，分派回勁筆。
髯弟不俱來，得句漫剞劂。
却望同安城，惟有松鬰鬰。
遙知浦口晴，諸峰見明雪。